Title: 2.2. jarduera: komunikazio-estrategiak
Course: Moodle-ren erabilera aurreratua

Komunikazio-estrategiak irakaskuntza telematikoan

Irakaskuntza birtualaz ari garela, behin eta berriz aipatzen da hiru tresna-mota izan behar ditugula eskura:

- Ikasi eta irakasteko prozesu jakin batean inplikaturik daudenen arteko komunikazioa bultzatzeko tresnak

- Ikas-prozesuan zehar landu beharreko edukiak sortu eta kudeatzekoak

- Prozesuaren nahiz emaitzen ebaluaziorakoak.

Tresnek berek dituzten ezaugarriak eta funtzionalitateak bezain garrantzitsua da, dudarik gabe, tutoreak horiekin sustatuko duen erabilera. Hori dela-eta, lasai asko baiezta dezakegu teorian tresnarik onenak eta eraginkorrenak erabilita ere, erabateko porrota izan daitekeela praktikan.

Espazioak

Lehenik eta behin nolako komunikazio-prozesuak gertatuko diren (edo gertatzea nahi dugun) erabaki behar dugu. Horrelako bakoitzarentzat tresna bat ezarri beharko da eta komunikazio-prozesu horietako bakoitzaren ezaugarriez hornitu.

Txata, foroa, inkesta, bloga... dira komunikazio-lan hori bideratzeko tresnak.

Espazioa

Komunikazio-gune bakoitzak behar besteko zehaztasuna izan behar du, eta horietako bakoitzaren ezaugarriak eta erabilera ondo zehaztu eta esplizitatu behar dira nahasmendurik sor ez dezaten. Ohiko irakaskuntza presentzialean bezalaxe, alderdi honek erabateko garrantzia du ikas-prozesua gauzatzeko momentuan baina on-line irakaskuntzan nola lortzen den argi izan behar da.

Behean agertzen dira ikastaro batean erabil daitezkeen edo erabili beharko liratekeen espazioak eta horien ezaugarriak.

- Tutoreak lan-proposamenak jakinarazteko eta argibideak emateko gunea.

- Ikastaroan zehar egin beharreko lanak partekatzeko gunea.

- Ikastaroko partaideen arteko harreman informalak bultzatzeko gunea.

- Tutorearen eta ikaslearen arteko komunikazio pribatua garatzeko gunea

Espazioa II

Aldez aurretik aipatu ditugun gune edo eremu horiek nolakoak izan behar duten zehaztu beharra dago. Zehaztapen horretan batetik zein tresna erabiliko dugun erabaki behar da eta bestetik nolako ezaugarriak izango dituen eremu bakoitzak komunikazioari dagokionez. Bi erabaki horiek lotuta daude. Izan ere, aukeratutako tresnak komunikazioa prozesuaren ezaugarriak baldintzatuko ditu eta garatu nahi dugun komunikazio-prozesuaren ezaugarriek baldintzatu egingo dute erabil dezakegun tresna.

Espazioa III

Tutoreak bere gunea behar du ikasleei esan nahi diena esan ahal izateko. Honako ezaugarri hauek beharko lituzke:

Tutoreak baino ez luke erabili beharko, guztion arteko elkarrizketak tutorearen mezua estali ez dezan. Gainera, ziurtatu egin behar da tutoreak bertan esandakoa nahi ta nahi ez ikasleari heldu egiten zaiola. Nabarmena izan behar du eta ikasleak argi ikusteko moduan izan, bila ibili behar gabe.

Horrelakoetan gehienetan instrukzioak erabiliko dira, argibideak eta aginduak. Ez du baloraziorik behar. Bertako mezuen tonua serioa da. Argiak eta zehatzak izan behar dira eta ahal denik eta neutroenak, interpretaziorako aukerak murriztuz.

Zein izan daiteke zure ustez, horretarako baliabide egokia?

- Berrien foroa
Feedback: Oso ondo
- Txata
Feedback: Ez da egokia
- Edozein foro
Feedback: Ez da egokia

Espazioa IV

Ikastaroan zehar egin beharreko lanak konpartitzeko gunea. Denen partaidetza bilatu beharko da eta guztion ekarpenak maila berekoak izango dira. Aukeratu egin beharko da hemengo mezuak guztiok jasotzen dituztela ziurtatu nahi dugun ala ez. Mezuen tonua formala da. Ikasteko helburua dute. Tutoreak baloratu egin nahi izango ditu agian, bertako mezuak eta zenbaitetan gainontzeko ikasleek ere baloratu egin beharko dituzte.

Zein izan daiteke horretarako baliabide egokia?

- Foroa
Feedback: Oso ondo
- Txata
Feedback: Ez da egokia
- Liburua
Feedback: Ez da egokia

Espazioa V

Ikastaroan zehar garrantzia handia hartzen dute partaideen arteko harreman informalek, lagunen artekoek, alegia. Argi dago edozein egoeratan sortzen direla eta ez da harritzekoa ikaskuntza-prozesuetan zehar ere horrelako harremanak sortzea. Horiek talde-izaera bultzatzeaz gain ikasteko une eta gune bihurtzen dira sarri.

Moodle ikastaro batean horretarako tresnak irakasleak sortu eta diseinatu beharko ditu baina irakasleak kudeatu behar al ditu hor gertatzen diren harremanak?

- Ez
Feedback: Ez, ez luke izan behar irakasleak kontrolatutako komunikazio-esparrua
- Bai
Feedback: Ez, ez luke izan behar irakasleak kontrolatutako komunikazio-esparrua

Espazioa VI

Biren arteko harreman pertsonal eta pribatuak ere badu tokia ikastaro batean. Horretarako bitartekoak asko izan daitezke: mezularitza, banakako foroak, e-posta... Bakoitzak ditu, jakina, bere alde onak eta txarrak.

Moodle ikastaro batean horretarako tresnak irakasleak sortu eta diseinatu beharko ditu baina irakasleak kudeatu behar al ditu hor gertatzen diren harremanak?

- Ez
Feedback: Ez, komeni da inongo kontrolik gabeko guneak ere izatea
- Bai
Feedback: Ez, komeni da inongo kontrolik gabeko guneak ere izatea

Espazioa VII

Zenbaitetan komunikazio sinkronoa erabiltzea komenigarria izan liteke. Hau da, une jakin batean mezu trukea egin nahi izan dezakegu beste partaideren batekin. Horretarako ezinbestekoa da komunikatu nahi dutenak aldi berean konektatuta eta ikastaroan egotea.

Zein blokek lagun diezaguke nor dagoen konektatuta jakiten?

- On-line erabiltzaileak
Feedback: Bai, halaxe da. Honek esaten digu nor dagoen konektatuta. Baina, kontuz, azken 5 minututan egon dena esaten digu eta beraz, "desfase" txiki bat gerta daiteke.
- Duela gutxiko aktibitatea
Feedback: Ez, honek ez digu esaten nor dagoen konektatuta
- Mezuak
Feedback: Ez, honek ez digu esaten nor dagoen konektatuta

Espazioa VIII

Moodle-n blogak erabiltzailearenak dira; hau da, erabiltzaile bakoitzak du bere bloga. Blog-sarrera guztiak etiketatu egin daitezke eta horretarako nork bereak sortzeaz gain, ikastarokoak ere erabil daitezke (irakasleak bakarrik sor ditzakeenak) eta baita gunekoak ere (kudeatzaileak bakarrik sor ditzakeenak).  Blog-sarrera bat sortzean, erabiltzaileak erabaki egin dezake zein etiketa ezarri nahi dion sarrera berri horri. Hainbat etiketa aukera daiteke.

Sarrerak nork irakur ditzakeen ere erabiltzaileak aukeratzen du. Guneko edozein erabiltzailek irakurri ahal izatea ala norberarentzat bakarrik argitaratzea aukera dezakegu.

Bestalde, norbaitek idatzitako blog-sarrerari iruzkina ere egin dieziokegu elkarren arteko komunikazioa bultzatuz.

Komunikazioaz

Zure ustez, irakasle batek ikasle guztiek argitaratzen dituzten foroetako mezu, iruzkin, blog-sarrera, txat-saio... guztiak irakurri behar al ditu? Zein helbururekin? Merezi al du horrelako lana hartzeak?